РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

Број 06-2/66-25

29. мај 2025. године

Београд

З А П И С Н И К

9. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 29. МАЈА 2025. ГОДИНЕ

Седница је почела у 12.00 часова.

Седницом је председавао Угљеша Марковић, председник Одбора.

Седници су присуствовали чланови Одбора: Томислав Јанковић, Драган Јовановић, Бранислав Јосифовић, Мирослав Кондић, Јасмина Каранац, Роберт Козма, др Татјана Марковић Топаловић, Мирослав Петрашиновић, Мила Поповић, Весна Савовић Петковић, Сташа Стојановић, Ненад Филиповић и Далибор Шћекић.

Седници Одбора је присуствовао заменик члана Одбора: Бранко Павловић (заменик Драгана Станојевића).

Седници нису присуствовавали чланови Одбора: Предраг Марсенић, Ђорђе Станковић, , нити њихови заменици.

Седници су присуствовали из Министарства грађевинарства, саобраћаја и инфраструктуре: Милош Адамовић, државни секретар, Војкан Томић, секретар министарства, као и Предраг Матовић, Милица Негић, Мирослав Алемпић, Душан Радоњић, Миломир Ђуровић, Александар Бањац, в.д.помоћници министра.

Одбор је, већином гласова (13 „за“, 2 „није гласао“), у складу са предлогом председника Одбора усвојио следећи

**Д н е в н и р е д :**

1.Разматрање Информације о раду Министарства грађевинарства, саобраћаја и инфраструктуре, за период април - јун 2024. године (број 02-1723/24-4 од 4. новембра 2024. године);

2. Разматрање Информације о раду Министарства грађевинарства, саобраћаја и инфраструктуре, за период јул - септембар 2024. године (број 02-1723/24-5 од 22. јануара 2025. године);

3. Разматрање Информације о раду Министарства грађевинарства, саобраћаја и инфраструктуре, за период октобар - децембар 2024. године (број 02-1723/24-9 од 7. априла 2025. године).

Пре преласка на рад по утврђеном дневном реду Одбор је већином гласова (13 „за“, 2 „није гласао“) усвојио записник Осме седнице Одбора, одржане 3.марта 2025.године, уз напомену да се исправи грешка у презимену једног народног посланика која је техничке природе.

Пре преласка на разматрање утврђеног дневног реда, председник Одбора је предложио да се обави заједнички претрес о предложеним тачкама дневног реда, а да се гласа о свакој тачки појединачно. Одбор је већином гласова (13 „за“, 2 „није гласао“) усвојио предлог.

Прва, друга и трећа тачка дневног реда:

1. Разматрање Информације о раду Министарства грађевинарства, саобраћаја и инфраструктуре, за период април - јун 2024. године
2. Разматрање Информације о раду Министарства грађевинарства, саобраћаја и инфраструктуре,за период јул - септембар 2024. године
3. Разматрање Информације о раду Министарства грађевинарства, саобраћаја и инфраструктуре, за период октобар - децембар 2024. године

У уводном излагању,Војкан Томић, секретар Министарства грађевинарства, саобраћаја и инфраструктуре, је истакао да је у области грађевинских дозвола и локацијских услова издато 187 грађевинских дозвола, и 308 локацијских услова. Поређења ради, укупно за 2024. годину издато је 268 грађевинских дозвола, укупне вредности грађевинских дозвола су око 338 милијарди динара. Истакнуто је, да је одржано 16. седница Републичке ревизионе комисије где је ревидирано 109 пројеката, и ти пројекти су прихваћени. У области озакоњења, било је укупно 56 захтева за озакоњење, а донето је 13 решења о озакоњењу објеката. Што се тиче сегмента издавања тзв. великих лиценци у области издавања Решења о утврђивању испуњености услова за издавање лиценци за израду техничке документације из надлежности Аутономне Покрајине Војводине, одржано је 14. седница Комисије и донето је 285 Решења о утврђивању испуњености услова за издавање лиценци. Што се тиче личних лиценци, одржано је укупно 33. седнице Комисије и издато је 122 захтева и 16 решења је донето у одбацивању због непотпуних пријава.

У Сектору за комуналне делатности, стамбену и архитектонску политику, енергетску ефикасност и грађевинске производе, наводи се да је прошле године донет Закон о изменама и допунама Закона о комуналној делатности, затим да је донет Правилник о измени Правилника са списком српских стандарда, и да је за примену 40 наших српских стандарда усвојено овим Правилником и да ступају на снагу од 1.јануара 2027. године. Такође, донет је Правилник о изменама и допунама Правилника о техничким захтевима за бетон. Што се тиче осталих активности везане за овај сектор, посебно се истичу добри резултати који су везани за енергетску ефикасност и наглашава се да је укупно верификовано у току године 3.355 енергетских пасоша у Централном регистру енергетских пасоша. Такође, наводи се да је издато 13 Решења о испуњености услова за издавање сертификата о енергетским својствима зграде.

У Сектору за просторно планирање и урбанизам, у извештајном периоду за 2024. годину, донето је 7 Одлука о изради просторних планова у подручју посебне намене, донето је 10 Уредби о утврђивању просторних планова у подручју посебне намене, утврђено је 53 Решења о образовању Комисије за спровођење поступка стручне контроле нацрта просторних планова подручја посебних намена. Извршена је контрола планских основа у погледу испуњености за утврђивање јавног интереса за експропријацију непокретности, од тога је донето 307, већи број је за објекте од локалног значаја а то је 275, и 32 предлога за објекте од значаја за Републику Србију.

У Сектору за железнице и интермодални транспорт, радови на прузи Београд-Нови Сад-Суботица, државна граница у дужини 108,1 километар, почели су у новембру 2021. године. Планирани рок за завршетак радова је био у 2025. години, а пуштање пруге у рад је предвиђен након завршетка радова 2025. године. Тестирање пруге је вршено у периоду 23. септембар - 11. октобар 2024. године. Због потпуне обуставе железничког саобраћаја између Новог Сада и Суботице, возови саобраћају алтернативним правцима. Услед обрушавања надстрешнице на железничкој станици Нови Сад 1. новембра 2024. године обустављени су радови на пројекту. Истражни поступак поводом овог догађаја је у току и води се у Вишем јавном тужилаштву у Новом Саду. Дана 2. новембра 2024. године донето је Решење о затварању градилишта на којима су се изводили радови на реконструкцији, адаптацији и доградњи објеката станичне зграде у Новом Саду, деоница пруга Нови Сад – Суботица - државна граница Келебија. На сајту Владе Републике Србије и на сајту Министарства грађевинарства, саобраћаја и инфраструктуре налазе се документи који се односе на реконструкцију Железничке станице у Новом Саду. До даљњег саобраћај возова на релацији Београд - Нови Сад - Београд Центар, одвија се до и од станице Петроварадин. Отпочело се са изградњом пруге Земун поље - Аеродром „Никола Тесла“ - Национални стадион, радови су почели у августу 2024. године, и предвиђају изградњу нове двоколочасне пруге дужине 18,3 км, са брзином 120 км/сат. Конкретна пруга ће обухватити 2 станице : Земун поље и Национални стадион, као и 3 стајалишта - Сингидунум, Аеродром и Сурчин. Завршетак изградње поменуте пруге се очекује до краја 2026. године. У оквиру овог пројекта предвиђена је изградња комплетне Железничке станице Нови Београд, чији завршетак се такође очекује до краја 2026.године.

У Сектору за друмски транспорт, путеве и безбедност саобраћаја, донете су 2 Уредбе, а то је Уредба о изменама и допунама Уредбе о расподели страних дозвола за међународни превоз терета у друмском саобраћају и Уредба о употреби струганог асфалта приликом реконструкције и рехабилитације јавног пута. Поред тога, донето је 43 закључка,4 решења и 20 разних правилника. Наводи да је 869 лиценци издато за јавни превоз терета у друмском саобраћају, да је 7884 извода издато за јавни превоз терета, да је 569 лиценци издато за јавни превоз путника у друмском саобраћају, да је 1863 извода издато за јавни превоз путника, да је 341 сертификата издато за лица која су одговорна за превоз терета, да је 29 сертификата издато за лица одговорна за превоз путника, да је 238 позитивних решења издато о додели субвенција набавке нових путничких возила у такси превозу.

У Сектору за водни саобраћај и безбедност пловидбе, усвојена су 2 стратешка документа и 2 акта-уредба и правилник. Донета су 3 Решења за одобрење за управљање страном броду у државним водним путевима Републике Србије. Управа за утврђивање способности бродова извршила је скоро 1939 прегледа у предметном периоду плутајућих и пловних објеката у Републици Србији.

У извештајном периоду у Сектору за ваздушни саобраћај и транспорт опасне робе, усвојен је Нацрт закона о потврђивању Споразума између савета министара Босне и Херцеговине, Владе Републике Бугарске, Владе Републике Хрватске, Владе Мађарске, Владе Републике Србије, Владе Републике Северне Македоније, Владе Црне Горе, Владе Словачке Републике и Владе Републике Словеније о сарадњи и координацији трагању и спасавању у ваздухопловству, на седници Владе 3. октобра 2024. године. Донет је Нацрт закона о изменама и допунама Закона о истраживању несрећа у ваздушном, железничком и водном саобраћају. Што се тиче активности ваздушног саобраћаја и надлежности предметног сектора, што се тиче Аеродрома Никола Тесла наглашава се да је у предметном периоду отворено 12 нових излаза за укрцавање путника у ваздухоплове. У претходном периоду отворено је 1500 паркинг места, и 750 паркинг места испред Терминала. Укупан број опслужених путника у 2024. години је 8.367.931 и чини раст од 5,34% у односу на 2023. годину. Укупна количина транспортоване робе има раст од 21%. Што се тиче контроле лета, укупан број обрађених летова које су у надлежности контроле лета у 2024. години износи 975.577, што је раст од 9,5% на претходни период. Што се тиче компаније Ер Србија, авио-компанија је имала 47.022 лета што представља повећање од 4%.

У Одсеку за транспорт опасне робе, одржано је 32 испита, приликом чега је 1254 кандидата прошло обуку. У Сектору за инспекцијски надзор, обављено је 8298 инспекцијских надзора.

Одсек за европске интеграције у области грађевинарства и саобраћајне инфраструктуре у посматраном периоду припремио је предлог за Годишњи извештај о напретку Републике Србије за 2024. годину, за поглавље 14 - Транспортна политика, и поглавље 21 - Трансевропске мреже. Посебно се истиче учествовање на Форуму новог коридора Европске Уније: Западни Балкан - Источни Медитеран, а који је одржан 20. новембра 2024. године у Бриселу.

У Сектору за финансије, припремљени су извештаји за државну ревизију за 2023. годину, припремљен је буџет, праћена је употреба средстава текуће буџетске резерве.

У Одељењу за правне и кадровске послове обрађено је укупно 33 Нацрта уговора, споразума, одлука, 104 овлашћења, 18 решења. Припремљено је 38 одговора на питања народних посланика, спроведено је више јавних конкурса у 2024.години, укупно за попуњавање 102 радна места.

Одељење јавних набавки има укупно 52 поступка, што оквирних споразума, што уговора и анекса.

У дискусији су учествовали народни посланици: Роберт Козма, Мила Поповић, Бранислав Јосифовић, Драган Јовановић, др Татјана Марковић Топаловић, Бранко Павловић, Томислав Јанковић, представници Министарства грађевинарства, саобраћаја и инфраструктуре: Војкан Томић, в.д. секретар министарства, Миломир Ђуровић, в.д. помоћник министра, Мирослав Алемпић, в.д. помоћник министра и Душан Радоњић, в.д. помоћник министра.

У складу са чланом 229. Пословника, Одбор је размотрио Информацију о раду Министарства грађевинарства, саобраћаја и инфраструктуре, за период април - јун 2024. године и већином гласова (10 „за“, 3 „није гласао“), одлучио да је прихвати.

У складу са чланом 229. Пословника, Одбор је размотрио Информацију о раду Министарства грађевинарства, саобраћаја и инфраструктуре, за период јул - септембар 2024. године и већином гласова (10 „за“, 2 „није гласао“), одлучио да је прихвати.

У складу са чланом 229. Пословника, Одбор је размотрио Информацију о раду Министарства грађевинарства, саобраћаја и инфраструктуре, за период октобар - децембар 2024. године и већином гласова (10 „за“, 2 „није гласао“), одлучио да је прихвати.

Седница је закључена у 14.02 часова.

Седница је преношена у live stream-у и тонски снимана, а видео запис се налази на интернет страници Народне скупштине,

СЕКРЕТАР OДБОРА ПРЕДСЕДНИК OДБОРА

Радомир Јовановић Угљеша Марковић